ابو برزہ اسلمی

ابوبَرزہ اسلمی صحابی رسول، ان کی کنیت ہے اصل نام نضلہ بن عُبید تھا اصحاب صفہ سے تھے۔
نَضلہ نام ، کنیت ابوبرزہ، والد کا نام عُبید ، قبیلۂ بنو اسلم سے تعلق رکھتے ہیں۔ یہ اپنی کنیت ابوبرزہ سے مشہور ہیں۔
ابوبرزہ اسلمی قدیم الاسلام ہیں۔ انہوں نے غزوہ خیبر، فتحِ مکہ اور غزوہ حنین میں شرکت کی ہے۔ خود فرماتے ہیں! ’’غزوت مع رسول اللہ صلی اللہ علیہ وسلم ستاّ أوسبعاً ‘‘ میں رسول اللہ صلی اللہ علیہ وسلم کے ساتھ چھ یا سات غزوے میں شریک رہا ہوں۔ 
انہوں نے ہی فتحِ مکہ کے موقع پر عبدالعزی بن خطل کو رسول اللہ صلی اللہ علیہ وآلہ و سلم کے حکم سے قتل کیا تھا۔ مدینہ منورہ میں رہنے کے بعد بصرہ چلے گئے اور خلیفہ وقت امیرالمومنین حضرت علی کی طرف سے جنگ جمل، صفین اور نہروان بھی لڑی صلح امام حسن کے بعد، ایک عرصہ تک بصرہ میں حضرت امیر معاویہ کے ساتھ رہے۔ ابن الکلبی کی روایت میں ہے کہ بصرہ میں سکونت اختیار کرلی۔ اور آخری عمر میں جہاد کے لئے خراسان گئے اور وہیں وفات پائی۔

نام ونسب 
نضلہ نام، ابوبرزہ کنیت، سلسلۂ نسب یہ ہے، نضلہ بن عبداللہ بن حارث بن حبال بن ربیعہ بن وعبل بن انس بن خزیمہ بن مالک بن سلامان بن اسلم بن اقصی اسلمی۔
ابن سعد نے ابو برزہ کے فرزند کے حوالے سے ان کا نام نضلہ بن عبد اللہ، خلیفہ بن خیاط نے عبد اللہ بن نضلہ نقل کیا ہے۔ لیکن زیادر تر مصادر نے نضلہ بن عبید پر اتفاق کیا ہے۔ البتہ ان کے کئی اور نام دسترس میں ہیں۔

نووی کے بقول اسلام سے پہلے ان کا نام نضلہ بن نیاز (نیاز=شیطان) تھا۔ آنحضرت (ص) نے ان کا نام نضلہ بن عبد اللہ رکھ دیا۔ ان کی کنیت کے بارے میں کوئی اختلاف نہیں ہے۔ صرف شیخ طوسی نے انہیں اصحاب پیغمبر کے ضمن میں ابو بردہ اور اصحاب امیر المومنین کے ذیل میں ابو برزہ ذکر کیا ہے۔ ایسا معلوم ہوتا ہے کہ اس میں کوئی غلطی پیش آئی ہے۔ نووی کا ماننا ہے کہ صحابی پیغمبر (ص) فقط وہ ہیں جن کی کنیت ابو برزہ تھی۔

اسلام وغزوات 
دعوت اسلام کے ابتدائی زمانہ میں اسلام لائے، اسلام کے بعد جس قدر غزوات ہوئے سب میں آنحضرت کے ہمرکاب رہے،  ان کا شمار ان اصحاب میں ہوتا ہے جو فتح مکہ،  غزوات حنین و خیبر اور دیگر کئی دیگر غزوات میں تھے جن کی تعداد 6 یا 7 یا 9 ذکر ہوئی ہے۔ خود ان کے بقول: جب جنگ احد میں آنحضرت (ص) زخمی ہو گئے تو وہ آپ کی دیکھ بھال میں لگ گئے۔ ٹھیک ہونے کے بعد پیغمبر (ص) نے ان کے حق میں دعا کی۔

فتح مکہ میں خون کا ایک قطرہ نہیں گرا تھا اور رحمت عالمﷺ نے تمام دشمنانِ اسلام کے لیے عفوو درگزر کا اعلان فرمادیا تھا؛ البتہ چند معاندین جن کا عناد اورجن کی سرکشی حد سے بڑھی ہوئی تھی اس سے مستثنیٰ تھے اوران کا خون ہدر کردیا گیا تھا، ان میں ایک عبد اللہ بن خطل تھا، یہ پہلے اسلام لاچکا تھا، مگر اپنے ایک مسلمان خادم کو قتل کردیا اوراسلامی عدالت کے قانون قصاص سے ڈر کر پھر مرتد ہوکر مکہ بھاگ گیا،  اس کی دو کنیزیں تھیں جو بازاروں میں آنحضرتﷺ کی ہجو گاتی پھرتی تھیں،  اس لیے جب مکہ فتح ہوا تو امان کے لیے خانہ کعبہ کا غلاف پکڑ کر لٹک گیا، آنحضرتﷺ سے لوگوں نے کہا کہ وہ کعبہ کے غلاف کی پناہ میں ہے، آپ نے فرمایا اس کو قتل کردو، آقا کا اشارہ پاتے ہی ابو برزہ اس کے پاس گئے تو دیکھا کہ وہ خانہ کعبہ کا پردہ پکڑے ہوئے تھا، انہوں نے رکن و مقام کے درمیان میں اس کی گردن اڑا دی۔ البتہ اکثر منابع ابن خطل کے قتل میں ان کے ساتھ سعید بن حریث مخزومی کو شریک قرار دیتے ہیں۔ اس کے ساتھ اس کی لونڈیوں کے قتل کا بھی حکم نافذ ہوا تھا۔

خلفاء کے زمانے میں 
ابوبرزہؓ آنحضرتﷺ کی زندگی مبارک تک مدینہ میں رہے، حضرت عمرؓ کے زمانہ میں بصرہمیں رہنے لگے، جنگ صفین میں امیرالمومنین حضرت علیؓ کے ساتھ تھے، جنگ نہروان میں خارجیوں کا مقابلہ کیا، پھر خراسان کی فتوحات میں مجاہدانہ شریک ہوئے۔

نبرد عین شمس 

طبری کے مطابق،  سن 20 ہجری میں جب عین شمس کی جنگ (مصر کے شہر میں) پیش آئی، جس میں عمرو بن عاص کا سامنا مقوقس سے ہوا۔ اس وقت مسلمانوں کا ایک گروہ ڈر گیا اور اس نے سستی ظاہر کی تو اس وقت عمرو ابن عاص نے لشکر میں حاضر اصحاب پیغمبر سے نصرت طلب کی۔ ان میں سے جو لوگ پیش قدم ہوئے ان میں ابو برزہ بھی تھے۔ ان کے پیش قدم ہونے سے مسلمانوں میں قوت پیدا ہوئی اور انہوں نے کامیابی حاصل کی۔

فتح بلخ و اصطخر 

سن 29 ھ میں عبد اللہ بن عامر نے اصطخر، دارابگرد و اردشیر خورہ (قدیم فارس کے علاقہ) پر لشکر کشی کی تو ابوبرزہ فوج کے میمنہ کے سردار تھے۔ یہ جنگ ان علاقوں پر فتح کے ساتھ ختم ہوئی۔

اسی طرح سے وہ اس پچاس ہزار کے لشکر میں شامل تھے جس کے سردار ربیع بن زیاد تھے اور جس میں بلخ و قہستان پر (51 ھ) مسلمانوں نے فتح حاصل کی۔

جمل، صفین و نہروان 

ابو برزہ خلیفۃ المسلمین امام علی (ع) کے اصحاب میں سے تھے۔ برقی نے انہیں سلمان، مقداد، ابوذر و عمار کی صف میں قرار دیا ہے۔

وہ جنگ صفین، جنگ جمل اور جنگ نہروان میں  خلیفہ وقت حضرت علی (ع) کے ہمراہ تھے۔

فضل وکمال

ابو برزہ کی معصومین سے روایات 
ابوبرزہؓ کو آنحضرتﷺ کی صحبت سے فیضیاب ہونے کا کافی موقع ملا، اس لیے احادیث نبویﷺ کی متعدبہ تعداد ان کے حافظہ میں محفوظ تھی، ابو برزہ نے پیغمبر اکرم  سے روایات نقل کی ہیں۔ان کی مرویات کی مجموعی تعداد 64 ہے، ان میں سے 27 متفق علیہ ہیں، ان کے علاوہ2 میں بخاری اور 4 میں مسلم منفرد ہیں۔ 

احمد بن حنبل نے مسند میں ان کے واسطہ سے 49 احادیث نقل کی ہیں۔ اسی طرح سے امام حسن (ع) سے منقول ان کی روایات امامیہ محدثین منجملہ کلینی شیخ کلینی کی توجہ کا سبب قرار پائی ہے۔

ابو برزہ کی روایات کے راوی 

ان کے واسطے سے روایت نقل کرنے والوں اور ان کے تلامذہ کی تعداد بھی کافی ہے، ذیل کے نام قابل ذکر ہیں۔
مغیرہ، ابو منہال ریاحی، ارزق بن قیس، ابوعثمان نہدی، ابوالعالیہ ریاحی، کنانہ ابن نعیم ابو الزاع، رابسی، ابو الوضی، سعید بن عبداللہ، ابو السوار عددی، ابو طالوت عبد السلام  وغیرہ جیسے سیار بن سلامہ، ابو الوازع اور عبد اللہ بن مطرف  کے اسماء قابل ذکر ہیں۔

زہد وعفاف 
حضرت ابوبرزہؓ میں زہد وعفاف کا رنگ بہت نمایاں تھا، نہ کبھی بیش قیمت کپڑا پہنا اور نہ گھوڑے پر سوار ہوئے، گیروے رنگ کے دوکپڑوں سے ستر پوشی کرتے تھے، ان کے ایک معاصر عائد بن عمرو بیش قیمت کپڑا بھی پہنتے اور گھوڑے پر بھی سوار ہوتے تھے، ایک شخص نے ان دونوں کے درمیان میں پھوٹ ڈلوانے کے خیال سے عائذ سے آکر کہا، ابو برزہ کو دیکھئے، وہ لباس اور وضع قطع میں بھی آپ کی مخالفت کرتے ہیں، آپ خز (ایک بیش قیمت کپڑا) استعمال کرتے ہیں، اور گھوڑے پر سوار ہوتے ہیں اور وہ ان دونوں چیزوں سے احتراز کرتے ہیں؛لیکن صحابہ کی اخوت لباس اور طرز معاشرت کے اختلاف سے بلند تھی، جواب دیا، اللہ ابوبرزہ پر رحم کرے، آج ہم میں ان کے رتبہ کا کون ہے، مگر یہاں بھی وہی جواب ملا کہ خدا عائذ پر رحم کرے، ہم میں ان کا ہم مرتبہ کون ہے؟

مسکین نوازی 
مسکین نوازی ان کاخاص شعار تھا، صبح وشام معمولاً فقرا ءومساکین کو کھانا کھلاتے تھے، حسن بن حکیم اپنی ماں کی زبانی بیان کرتے ہیں کہ ابوبرزہؓ ایک کاسہ ثرید (ایک قسم کا عربوں کا مرغوب کھانا) صبح اورایک کاسہ شام بیواؤں، یتیموں اورمساکین کو کھلاتے ہیں۔

احترامِ نبوت 
ذات نبویﷺ کے ساتھ کسی قسم کا طنز تمسخر برداشت نہیں کرسکتے تھے، عبداللہ بن زیاد کو حوض کوثر کے متعلق کچھ پوچھنا تھا، اس نے لوگوں سے پوچھا حوض کوثر کے متعلق کون بتاسکتا ہے، انہوں نے ابوبرزہ کا نام لیا، عبیداللہ نے ان کو بلا بھیجا، یہ گئے، اس نے آتے دیکھا تو بہ سبیل استہزاء کہا کہ تمہارے یہ محمدی ہیں ابوبرزہؓ نے برہمی سے جواب دیا، خدا کا شکر ہے کہ میں ایسے زمانہ تک زندہ رہا جس میں شرف صحبت پر عار دلایا جاتا ہے اوراس برہمی کی حالت میں تخت پر بیٹھ گئے، عبیداللہ نے اپنا سوال پیش کیا، انہوں نے جواب دیا کہ جو شخص اس (حوض کوثر) کو جھٹلائے گا، وہ نہ اس کے پاس جانے پائے گا اورنہ خدا اس کو اس سے سیراب کرے گا یہ کہا اوراٹھ کے چلے آئے۔

یزید پر اعتراض 

جس وقت یزید بن معاویہ چوپ سے سر امام حسین (ع) کی توہین کر رہا تھا اور اس پر شراب ڈال رہا تھا۔ ابو برزہ نے اس پر اعتراض کیا تو یزید نے انہیں دربار سے باہر نکال دیا۔

وفات 
پیغمبر اکرم (ص) کی رحلت کے بعد ابو برزہ اپنے خانوادہ کے ساتھ مدینہ سے بصرہ چلے گئے اور وہیں سکونت اختیار کر لی اور آخر امر جہاد کے لئے خراسان جاتے ہوئے مرو میں وفات پائی۔ ابن حبان نے ان کا محل وفات سجستان اور ہرات کے درمیان میں بیابان اور حاکم نیشاپوری نے نیشاپور میں ذکر کیا ہے۔

زمانہ وفات میں اختلاف ہے، بعض60 اور بعض 65ھ بتاتے ہیں دوسری روایت زیادہ صحیح ہے؛ کیونکہ مروان اورابن زبیر کے ہنگاموں تک زندہ تھے اورکہتے پھرتے تھے ؛کہ یہ سب دنیا کے لیے جھگڑتےہیں،  وفات کے بعد ایک لڑکا مغیرہ یادگار چھوڑا۔

حوالہ جات

سانچے 

صحابہ
اصحاب صفہ
مہاجرین
صحابی راویان حدیث
Short description is different from Wikidata